Говор Ђака генерације-Катарине Милошевић

Поштовани председниче, директори школа, професори, родитељи, ученици и драги матуранти, посебна ми је част што вам се данас овде обраћам испред своје генерације. Пре свега желим да се захвалим Општини Велико Градиште на томе што сваке године награђује ученике, студенте и њихов труд и рад, а то није изостало ни ове године, с обзиром на ситуацију којој смо били изложени последњих месеци. Говорим у име свих када кажем да је велики подстрек за даљи успех када знамо да неко препознаје и цени наше залагање у области образовања.

Са свог личног аспекта желела бих посебно да се захвалим разредним старешинама који су неговали и обликовали сваког од нас, као и свим професорима који су својим трудом и стрпљењем учинили да постанемо одговорни, вредни и добри људи.

Наравно, највише хвала родитељима који су највећа подршка, и друговима без којих би сваки дан био једноличан; захваљујући њима, ове 4 године су прошле као трен.

Одрастати у Великом Градишту и бити ученик Средње школе Милоје Васић је велика привилегија и једно драгоцено искуство. Топлина која се осећа у школским просторијама је неописива, а томе доприноси и однос који професори и радници у школи успостављају са ученицима још од првог дана.

Овде завршавамо једно поглавље свог живота, али настављамо да хрлимо напред ка новим изазовима; излазимо их своје ушушканости и зоне комфора коју смо осећали одрастајући у нашем малом граду. Где год били, у срцима ћемо увек носити његов дух и енергију.

Млађим генерацијама желим да поручим следеће: У новонасталом друштвеном систему, може вам се учинити да су вредности пољуљане, али је на нама да истрајемо и докажемо супротно, да дамо допринос друштву у којем живимо кроз образовање јер је ипак највеће богатство оно духовно које носимо у нама, а само духовно богати можемо да створимо боље друштво.

Наше мало место је изродило много значајних личности, од научника до спортиста, а од вас тражим да наставимо да показујемо Србији и свету да наше Велико Градиште с правом носи епитет "велико". Хвала вам!